2. Budget 2026-29 - forslag til proces (Åben)
Tidl. politisk behandling
Forventet sagsgang
ØK, BY
Lovgrundlag
Lov om kommunernes styrelse
SAGENS INDHOLD
Byrådet skal i denne sag tage stilling til budgetprocessen for Budget 2026-29 med 
tilhørende tids- og aktivitetsplan.
Det bemærkes, at sagsfremstillingen er tilrettet i forhold til behandlingen i Økonomiudvalget 18. februar 
2025. Tilretningen består dels i en ændring af fristen for fremsendelse af politiske forslag fra 10. juni 2025 
til 5. juni 2025, og dels i tekstmæssige ændringer som følge af, at Regeringen og KL 18. februar 2025 har 
indgået en aftale om ændring af selvbudgetteringsordningen. Den aftale betyder, at det ikke længere er 
nødvendigt at reservere datoer og tidspunkter til en alternativ budgetproces i [adresse].
Forslaget til proces for Budget 2026-29 tager udgangspunkt i budgetprocessen for Budget 2025-28 med 
udarbejdelse af forslag til reduktioner, udvidelser og anlæg.
Forslaget til budgetproces er nærmere beskrevet i det vedlagte baggrundsnotat samt i tids- og 
aktivitetsplanen. 
Byrådet skal vedtage Favrskov Kommunes budget for 2026-29 senest 15. oktober 2025.
VURDERING
Byrådet har vedtaget fire langsigtede økonomiske målsætninger for Favrskov Kommune. Målsætningerne 
vedrører størrelsen af overskuddet på den ordinære drift, anlægsniveauet, gælden samt 
kassebeholdningen. 
Byrådets mål for overskuddet på den ordinære drift er 110 mio. kr. årligt. I Budget 2025-28 udgør det 
budgetterede overskud på den ordinære drift 94 mio. kr. i 2025, 116 mio. kr. i 2026, 108 mio. kr. i 2027 og 
101 mio. kr. i 2028. Det budgetterede overskud på den ordinære drift ligger således under den økonomiske 
målsætning, tre ud af fire år. 
Byrådets mål for det årlige anlægsniveau på det skattefinansierede område (ekskl. jordforsyning) er 
minimum 110-120 mio. kr. Anlægsniveauet i Budget 2025-2028 udgør 103 mio. kr. i 2025, 117 mio. kr. i 
2026 og 2027 og 114 mio. kr. i 2028 og ligger dermed over budgetperioden indenfor målsætningen, med 
et gennemsnitligt anlægsniveau på 113 mio. kr. om året. 
Det er Byrådets målsætning, at gælden på det skattefinansierede område (ekskl. jordforsyning) som 
udgangspunkt ikke forøges. Det betyder, at der maksimalt optages lån svarende til de samlede afdrag på 
lån. Det vedtagne Budget 2025-28 indeholder nettoafdrag på kommunens gæld i alle fire år svarende til i 
alt 52 mio. kr. og lever dermed op til Byrådets målsætning. 
[adresse]: EMN-2024-02686
Dok-ID: 3812130
Sagsbehandler: bcj
Byråd
25. februar 2025  19:00
Målsætningen for kassebeholdningen er, at den skal udgøre minimum 160 mio. kr. i gennemsnit over 12 
måneder inklusive overførsler mellem årene. Favrskov Kommunes kassebeholdning udgør 387 mio. kr. 
ultimo december 2024 målt som et 12 måneders gennemsnit. 
I budgetperioden 2025-28 er der et samlet kassetræk på 101 mio. kr. inklusive jordforsyningsområdet samt 
ældreboliger. Heri indgår en forventning om, at staten overtager forpligtelsen i forhold til indefrosne 
ejendomsskatter, hvilket forbedrer kassebeholdningen med 87 mio. kr. i 2027.
Den samlede kassebeholdning på 387 mio. kr. er disponeret til overførte aktiviteter inden for anlæg og drift 
samt øvrige forpligtelser. Det bemærkes at udviklingen i kassebeholdningen i perioden har en 
nedadgående tendens, og nærmer sig grænsen på de 160 mio. kr. 
ØKONOMI
Job og Økonomi har foretaget en overordnet økonomisk vurdering af serviceudgifterne ved indgangen til 
2025. Det vurderes på den baggrund, at der på det specialiserede socialområde i 2025 vil være et vist 
budgetpres. På sårbare børn og unge udgør forventningen et merforbrug på 2-3 mio. kr. mens 
forventningen på socialområdet udgør 6 mio. kr. 
Som følge af stigende udgifter på landsplan på det specialiserede socialområde blev der i forbindelse med 
økonomiaftalen mellem KL og regeringen i 2024 indgået en aftale om ”En bæredygtig udvikling af 
socialområdet”. Aftalen skal over de kommende år ”øge det kommunale prioriteringsrum og medvirke til at 
reducere udgifterne på det specialiserede socialområde”. Det er imidlertid kun en mindre del af aftalen, der 
træder i kraft i 2025, hvor de primære tiltag først forventes at kunne indarbejdes fra og med 2026. 
På baggrund heraf blev der i forbindelse med udarbejdelsen af Budget 2025-28 afsat en ét-årig pulje i 2025 
på 3,5 mio. kr. til at dække eventuelle merudgifter på det samlede specialiserede socialområde (U-105ny).
I Budget 2024-27 er der indarbejdet en vækst i udgifterne på socialområdet, men det er forudsat, at væksten 
flader ud og herefter stopper fra 2026 og frem. Fortsætter den forventede vækst i 2025 ind i 2026 vil der 
være et budgetpres i 2026.
Omvendt er der indarbejdet budget til forventede merudgifter til flere borgere (demografi) i de kommende 
års budgetter. Herudover er der indarbejdet yderligere demografi til både den kommunale medfinansiering 
på sundhedsområdet og den særlige demografimodel på ældreområdet frem mod ibrugtagen af det nye 
plejecenter i Hadsten i 2027. Her forventes et mindreforbrug i 2026.
Der forventes herudover i 2025 et merforbrug i omegnen af 3,5 mio. kr. til tabt arbejdsfortjeneste og 0,5 
mio. kr. til merudgiftsydelse ved forsørgelse af børn med nedsat funktionsevne, som er indkomstoverførsler 
placeret under Børne- og Skoleudvalget.
På indtægtssiden er der usikkerhed omkring udviklingen i skatteindtægterne (både den personlige 
beskatning, ejendomsskatter og selskabsskat) samt de statslige tilskud og konsekvenserne af udligningen 
mellem kommuner.
Endelig er der de kommende år lagt op til en række reformer bl.a. på skole, ældre-, sundheds, 
beskæftigelsesområderne samt den grønne trepartsaftale. Det er aktuelt meget usikkert, hvordan 
reformerne vil påvirke kommunens økonomi og økonomistyring.
Med baggrund i de økonomiske målsætninger samt den generelle usikkerhed om indtægter og udgifter 
foreslår Job og Økonomi, at administrationen udarbejder reduktionsforslag på 1 % af serviceudgifterne (ca. 
25,5 mio. kr.). Det foreslås desuden, at der udarbejdes udvidelsesforslag på 0,25 % af serviceudgifterne 
svarende til 6,3 mio. kr., så der er mulighed for at foretage mindre omprioriteringer i driftsbudgettet. 
Herudover udarbejder administrationen forslag til anlægsprojekter. De administrative forslag fremsendes til 
Byrådet 1. august 2025.
INDDRAGELSE
I lighed med tidligere år er der mulighed for, at foreninger mv. kan stille forslag til budgettet. Forslagene 
skal fremsendes senest 16. april 2025. De relevante fagudvalg gennemgår forslagene i juni 2025, og 
forslagene drøftes på Byrådets budgetseminar 20. og 21. august 2025.
Det foreslås, at Byrådets temamøder i april, maj og juni 2025 koncentreres om emner i relation til 
budgetlægningen. 
På temamødet i april 2025 vil der være fokus på den seneste økonomiske status med betydning for 
budgetlægningen for 2026-29 – herunder det endelige regnskab for 2024 og forventningerne til regnskab 
2025.
På temamødet i maj 2025 vil der være en opfølgning på forskellige politiske aftaler fra Budget 2025-28, på 
arbejdet med de forskellige reformer og konsekvenserne heraf samt på de opdaterede 
befolkningsprognoser og kapacitetsanalyser for dagtilbud, skoler og ældreområdet.  
Temamødet i juni 2025 vil i lighed med tidligere år hovedsageligt være fokuseret på konsekvenserne af den 
forventede økonomiaftale mellem regeringen og KL. 
I juni 2025 præsenteres fagudvalgene for administrationens foreløbige forslag til reduktioner og udvidelser 
af driftsbudgettet samt forslag til anlægsprojekter. I august 2025 drøfter fagudvalgene administrationens 
prioriteringskatalog.
De politiske partier har senest 5. juni 2025 mulighed for at fremsende forslag til budgettet med henblik på, 
at administrationen kan foretage en overordnet økonomisk, juridisk og faglig vurdering af disse forslag. De 
endelige politiske forslag til budgettet fremsendes forud for budgetseminaret i august 2025.
Ledere og medarbejderrepræsentanter inddrages i budgetprocessen via drøftelser i deres respektive MED-
udvalg samt på fællesmøder mellem Økonomiudvalget og Hoved-MED-udvalget.
Efter Byrådets budgetseminar i august 2025 vil kommunens ledere og medarbejderrepræsentanter blive 
orienteret om status på budgetarbejdet primo september 2025. Herefter sendes budgetforslaget i høring.
Der afholdes i høringsperioden et virtuelt borgermøde om budgettet med mulighed for at stille spørgsmål 
og kommentere på budgetforslaget.
I løbet af budgetprocessen vil relevant materiale blive lagt på hjemmesiden.
INDSTILLING
Direktøren for Job og Økonomi indstiller til Byrådet:
1.
At forslaget til tids- og aktivitetsplan for budgetproces 2026-29 godkendes.
2.
At der administrativt udarbejdes forslag til reduktioner på 1 % af serviceudgifterne samt forslag til 
udvidelser på 0,25 % af serviceudgifterne.
3.
At der administrativt udarbejdes forslag til anlægsprojekter.
BESLUTNING
Økonomiudvalget, 18. februar 2025:
Fraværende: Ingen
Indstilles godkendt med følgende ændringer: 
-
At der administrativt udarbejdes forslag til reduktioner på minimum 1 % og udvidelser på op til 0,5 % af 
serviceudgifterne.  
-
At fristen for indsendelsen af politiske forslag ændres fra 10. juni 2025 til 5. juni 2025.
Byrådet, 25. februar 2025:
Fraværende: Majken Bech
Godkendt.
Bilag

Tids- og aktivitetsplan for Budget 2026-29 (3812100)

Budget 2026-29 - baggrundsnotat (3812127)
